Okresná prokuratúra Levice 
Šafárikova 7, 934 01 Levice 1

Sp. zn. : 1 Pv 519/13/4402	Levice, 16.10.2013
EEČ : 2-31-121-2013

U Z N E S E N I E

Trestná vec:	obvinený XXXXX 
Prečin:	Neoprávnené používanie cudzieho motorového vozidla podľa § 216 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Levice
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
stíhaného pre  prečin neoprávneného používania cudzieho motorového vozidla  podľa § 216 odsek 1 Trestného zákona uznesením povereného príslušníka PZ sp. zn. ORP 671/SA-LV-2013 zo dňa 08.08.2013 na tom skutkovom základe, že 

dňa  08.07.2013  asi o 00.30 h v  Šahách na ul. Jesenského  č. 2 po predchádzajúcej hádke s XXXXX sa  presne nezisteným spôsobom zmocnil kľúčov od osobného motorového vozidla zn. Škoda Fabia, bielej farby, EČ DS005BK  v hodnote 2.200,- €, ktorého držiteľom je psychiatrická ambulancia  XXXXX, ktoré bolo odparkované pred  rodinným domom v Šahách na ulici J. Rotaridesa  č. 12, s ktorým vozidlom  na základe súhlasu XXXXX  plne disponovala XXXXX a uvedené vozidlo   použil  na jazdu v čase  od 03.00 h do 14.00 h dňa 08.07.2013 v meste XXXXX bez súhlasu XXXXX,

lebo je trestné stíhanie neprípustné podľa § 9 odsek 1 písmeno f/ Trestného poriadku.

Odôvodnenie:
         Poverený príslušník Okresného riaditeľstva Policajného zboru, Odboru poriadkovej polície, Obvodného oddelenia PZ XXXXX uznesením sp. zn. ORP-671/SA-LV-2013 zo dňa 08.08.2013 podľa § 199 odsek 1 Trestného poriadku začal trestné stíhanie a súčasne podľa § 206 odsek 1 Trestného poriadku vzniesol obvinenie XXXXX  pre prečin neoprávneného používania cudzieho motorového vozidla  podľa §  216 odsek 1 Trestného zákona, ktorého sa dopustil na  skutkovom základe uvedenom vo výrokovej časti tohoto uznesenia.
	Spáchnie uvedeného prečinu obvineným XXXXX je dostatočne preukázané výpoveďou XXXXX zo dňa 09. 07. 2013, z ktorej vyplýva, že obvinený dňa 07. 07. 213 zobral kľuče od osobného motorového vozidla Škoda Fábia jej neznámym spôsobom a uvedené vozidlo použil dňa 08. 07. 2013 na jazdu bez jej súhlasu, neoprávnene.
	Prečinu neoprávneného používania cudzieho  motorového vozidla podľa § 216 odsek 1 Trestného zákona sa dopustí, kto  sa zmocní cudzieho motorového vozidla malej hodnoty v úmysle prechodne ho používať. 
	Podľa § 125 odsek 1 škodou malou sa rozumie  škoda  prevyšujúca sumu 266,- €, škodou  väčšou  sa rozumie suma dosahujúca najmenej desaťnásobok  takej sumy (2.660,- €).
	Podľa § 9 odsek 1 písmeno f) Trestného poriadku trestné stíhanie  nemožno začať, a ak už bolo začaté, nemožno v ňom pokračovať a musí byť zastavené, ak je trestné stíhanie  podmienené súhlasom poškodeného a nebol súhlas daný alebo bol vzatý späť.
	Podľa § 211 odsek 1  Trestného poriadku trestné stíhanie pre trestný čin  neoprávneného používania cudzieho motorového vozidla  podľa § 216 a § 217  Trestného zákona proti tomu, kto je vo vzťahu  k poškodenému osobou, voči ktorej by mal poškodený ako svedok právo  odoprieť výpoveď možno začať a v už začatom trestnom  stíhaní pokračovať iba so súhlasom poškodeného.
	Podľa § 130 odsek 1 trestného poriadku právo odoprieť  výpoveď ako svedok má  príbuzný obvineného v priamom rade, jeho súrodenec, osvojiteľ, osvojenec, manžel a druh. 
	XXXXX pri výsluchu dňa 19.09.2013 po poučení  v zmysle § 130 odsek 1 Trestného poriadku a § 211 odsek 1 Trestného poriadku  v uvedenej trestnej veci odmietla vypovedať a nedala súhlas k trestnému stíhaniu jej druha - obvineného XXXXX.
Podľa § 215 odsek 1 písmeno d/ Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku. 
S poukazom na vyššie uvedené skutočnosti  som rozhodol o zastavení trestného stíhania obvineného XXXXX ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Miroslav Doležaj
prokurátor